প্রবীণ সাংসদ ও আওয়ামী লীগ নেতা আবদুর রাজ্জাকের গাড়ি লক্ষ্য করে আজ বেলা পৌনে দুইটার দিকে গুলি করেছে ছিনতাইকারীরা। এ সময়  তাঁর গানম্যানের পাল্টা গুলিতে একজন নিহত হয়েছে। তবে নিহত ব্যক্তির নাম-পরিচয় পাওয়া যায়নি। ঘটনার সময় আবদুর রাজ্জাক গাড়িতে ছিলেন না।  গানম্যান কনস্টেবল হেমায়েত উদ্দিন জানান, গাড়ি নিয়ে তিনি আবদুর রাজ্জাকের গুলশানের বাসা থেকে মহাখালীর আইসিডিডিআরবির দিকে যাচ্ছিলেন।  পথে গুলশানে পাকিস্তান হাইকমিশনের সামনে এক মহিলার কাছ থেকে ছিনতাই করে মোটরসাইকেলে দুই ছিনতাইকারী পালিয়ে যাচ্ছিল। এ সময় তাঁদের গাড়িটি মোটরসাইকেলের পিছু নিয়ে ছিনতাইকারীদের ধরার চেষ্টা করলে তারা গুলি চালায়। এতে গাড়ির কাচ ভেঙে যায়। এ  সময় গানম্যান কনস্টেবল হেমায়েতও পাল্টা গুলি চালান। এ ঘটনায় দুই ছিনতাইকারীর একজন নিহত, অপরজনকে পথচারীরা আটক করে গণপিটুনি দেয়।